b'\n_START_ARTICLE_\nKandavas pagasts\n_START_SECTION_\nV\xc4\x93sture\n_START_PARAGRAPH_\nM\xc5\xabsdienu Kandavas pagasta teritorij\xc4\x81 v\xc4\x93sturiski atrad\xc4\x81s Aizdzires mui\xc5\xbea (Gut Adsirn, Aizdzire), Kalna mui\xc5\xbea (Hohenberg, Kalnmui\xc5\xbea), L\xc4\xabgu mui\xc5\xbea (Gut Ligen), R\xc5\xabmenes mui\xc5\xbea (Gut Ruhmen, R\xc5\xabmene), Valde\xc4\xb7u mui\xc5\xbea (Gut Waldeck, Valde\xc4\xb7i)._NEWLINE_P\xc4\x93c 1920. gada zemes reformas Kandavas kro\xc5\x86a mui\xc5\xbea (Amt Kandau) sadal\xc4\xabta 40 vien\xc4\xabb\xc4\x81s 490 ha kopplat\xc4\xabb\xc4\x81, Kandavas m\xc4\x81c\xc4\xabt\xc4\x81jmui\xc5\xbea (Pastorat Kandau, 413 ha) 18 vien\xc4\xabb\xc4\x81s, Kandavas me\xc5\xbekunga mui\xc5\xbea (Forstei Kandau, 145 ha) 13 vien\xc4\xabb\xc4\x81s, Daigones mui\xc5\xbea (Deguhnen, 251 ha) 15 vien\xc4\xabb\xc4\x81s, R\xc5\xabmenes mui\xc5\xbea (Ruhmen, Rumen , 617 ha) 43 vien\xc4\xabb\xc4\x81s, Aizdzires mui\xc5\xbea (Adsirn, 2487 ha) 125 vien\xc4\xabb\xc4\x81s, L\xc4\xabgu mui\xc5\xbea (Ligen, Liegenhof, 147 ha) 11 vien\xc4\xabb\xc4\x81s, Putn\xc4\x93nmui\xc5\xbea (Putnen, Puttnen, 360 ha) 12 vien\xc4\xabb\xc4\x81s.   _NEWLINE_1935. gad\xc4\x81 Kandavas pagasta plat\xc4\xabba bija 180 km\xc2\xb2. 1945. gad\xc4\x81 pagast\xc4\x81 izveidoja Kandavas, Aizdzires, Daigones un L\xc4\xabgas ciema padomes, bet pagastu 1949. gad\xc4\x81 likvid\xc4\x93ja. 1957. gad\xc4\x81 Kandavas un L\xc4\xabgas ciemus pievienoja Kandavai, izveidojot Kandavas lauku teritoriju. 1961. gad\xc4\x81 da\xc4\xbcu lauku teritorijas pievieno Aizdzires ciemam. 1975. gad\xc4\x81 lauku teritorijai pievieno da\xc4\xbcu Aizdzires un P\xc5\xabres ciemu, bet 1977. gad\xc4\x81 teritoriju atgrie\xc5\xbe Aizdzires ciemam. 1990. gad\xc4\x81 Aizdzires ciemu reorganiz\xc4\x93ja par pagastu, bet 1991. gad\xc4\x81 p\xc4\x81rd\xc4\x93v\xc4\x93ja par Kandavas pagastu. 1996. gad\xc4\x81 Kandavas un C\xc4\x93res pagastus pievieno Kandavai, otro reizi izveidojot Kandavas lauku teritoriju. 1997. gad\xc4\x81 lauku teritorijai pievieno Matkules un Zem\xc4\xabtes pagastus. 1999. gad\xc4\x81 Kandavas pils\xc4\x93tu ar lauku teritoriju reorganiz\xc4\x93 par Kandavas novadu. 2009. gad\xc4\x81, reorganiz\xc4\x93jot novadu, Kandavas pagastu atjauno k\xc4\x81 atsevi\xc5\xa1\xc4\xb7u administrat\xc4\xabvo teritoriju novada ietvaros.\n_START_SECTION_\nApdz\xc4\xabvot\xc4\x81s vietas\n_START_PARAGRAPH_\nLiel\xc4\x81k\xc4\x81s apdz\xc4\xabvot\xc4\x81s vietas: Kandavas stacija, Valde\xc4\xb7i, Aizdzire, R\xc5\xabmene, Mazr\xc5\xabmene, Mustene, Kalnmui\xc5\xbea, L\xc4\xabgciems, L\xc4\xabgas dzirnavas.'